CELEX: 62010CN0516
Language: el
Date: 2010-10-29 00:00:00
Title: Υπόθεση C-516/10: Προσφυγή της 29ης Οκτωβρίου 2010 — Ευρωπαϊκή Επιτροπή κατά Δημοκρατίας της Αυστρίας

15.1.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 13/21
            
         Προσφυγή της 29ης Οκτωβρίου 2010 — Ευρωπαϊκή Επιτροπή κατά Δημοκρατίας της Αυστρίας
   (Υπόθεση C-516/10)
   ()
   2011/C 13/38
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Braun και E. Montaguti)
   
      Καθής: Δημοκρατία της Αυστρίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Αυστρίας παρέβη τα άρθρα 49 και 63 ΣΛΕΕ, καθόσον διατήρησε σε ισχύ το άρθρο 5 σε συνδυασμό με το άρθρο 2, παράγραφος 3, καθώς και το άρθρο 6, παράγραφος 2, στοιχείο g, του VGVG·
            
         
               —
            
            
               να αναγνωρίσει ότι η Δημοκρατία της Αυστρίας παρέβη τα άρθρα 49 και 63 ΣΛΕΕ, καθόσον διατήρησε σε ισχύ το άρθρο 6, παράγραφος 2, στοιχείο d, σε συνδυασμό με το άρθρο 2, παράγραφοι 3 και 4, του VGVG·
            
         
               —
            
            
               να καταδικάσει Δημοκρατία της Αυστρίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή δεν αμφισβητεί ότι τα κράτη μέλη μπορούν να περιορίζουν το δικαίωμα κτήσεως ακινήτων για λόγους γενικού συμφέροντος. Εντούτοις, οι διαλαμβανόμενες στα αιτήματα της προσφεύγουσας διατάξεις του Vorarlberges Grundverkehrsgesetz (νόμος του κρατιδίου του Vorarlberg περί συναλλαγών επί ακινήτων) συνιστούν δυσανάλογο περιορισμό της ελεύθερης κυκλοφορίας κεφαλαίων και της ελευθερίας εγκαταστάσεως.
   Ειδικότερα, ο καλούμενος κανόνας των ενδιαφερομένων, δυνάμει του οποίου κατά την κτήση αγροτικού ακινήτου δίδεται προτεραιότητα στους αγρότες έναντι των μη απασχολούμενων σε αγροτικά επαγγέλματα, προσβάλλει την αρχή της αναλογικότητας. Η εξακολούθηση της αγροτικής εκμεταλλεύσεως του ακινήτου μπορεί να διασφαλιστεί όταν, παραδείγματος χάριν, ο εν δυνάμει αγοραστής προτίθεται να εκμισθώσει εκ νέου το ακίνητο στον μέχρι τούδε μισθωτή.
   Επιπλέον, δεν είναι αντιληπτός ο λόγος για τον οποίο ο κανόνας των ενδιαφερομένων έχει εφαρμογή και στην περίπτωση στην οποία ο μέχρι τούδε κύριος εισφέρει το ακίνητό του εις είδος σε επιχείρηση ή ίδρυμα, ανεξαρτήτως του εάν διασφαλίζεται η εξακολούθηση της αγροτικής εκμεταλλεύσεως.
   Κατά την Επιτροπή, δυσανάλογο χαρακτήρα παρουσιάζει και το γεγονός ότι ο ως άνω κανόνας των ενδιαφερομένων εφαρμόζεται επανειλημμένως και όταν δεν διενεργείται τελικώς πώληση για λόγους ανεξάρτητους από το πρόσωπο του πωλητή.
   Τέλος, η Επιτροπή στρέφεται κατά του VGVG, καθόσον αυτός δεν περιλαμβάνει ρύθμιση παρέχουσα τη δυνατότητα πωλήσεως αγροτικού ακινήτου χωρίς υποχρέωση του αγοραστή να το εκμεταλλεύεται για αγροτικούς σκοπούς στην περίπτωση που δεν υπάρχει ενδιαφέρον του αγροτικού πληθυσμού για εκμετάλλευση του εν λόγω ακινήτου.